Къалэдэс ныбжьыщIэхэр ягъэгуфIэ
Нарткъалэ щыпсэу сабийхэм папщIэ иджыблагъэ яухуащ джэгупIэ утыщIэ. Красная уэрамымрэ Кошевойм и цIэр зезыхьэмрэ я плIанэпэм деж щыт псэупIэ унэхэм я гупэм иджы махуэ къэси щыболъагъу джэгуным дихьэха ныбжьыщIэ нэжэгужэхэр. Ахэр хъыринэ йощIэ, бгы цIыкIум къожэх, топ мэджэгу.
Ухуэныгъэ лэжьыгъэхэр яухыным хуабжьу пэплъэрт къалэдэс сабийхэри абыхэм я теупIэрэ джэгупIэрэ къэзылъыхъуэ адэ-анэхэри. Армырами цIыху зэхуэсыпIэу, зыгъэпсэхупIэу ялъытэ паркым иджы и гъунэгъущ джэгупIэ екIури. Махуэм абы зэманыр щагъакIуэ нэхъ цIыкIуIуэхэм, я нанэхэр, дадэхэр я гъусэу. ПщыхьэщхьэхуэкIуэу абыхэм къахохьэ сабий садхэм къикIыжа, ауэ джэгункIэ иджыри зызымы-гъэнщIа нэхъ иныIуэхэр. ЗэхъуэкIыныгъэ игъуэтащ езы парк цIыкIуми. Абы щагъэуващ тетIысхьэпIэщIэ 15, лъэс лъагъуэхэри зыхуей хуагъэзэжащ.
ЩIыпIэ администрацэм и пресс-IуэхущIапIэм и лэжьакIуэ Сокъур Риммэ зэрыжиIэмкIэ, адэ-анэхэм фIыщIэшхуэ хуащI Нарткъалэ и илъэсищэ юбилейм ирихьэлIэу апхуэдэ тыгъэ дахэ цIыкIухэм къахуэзыщIа къалэ унафэщIхэм. Апхуэдэурэ къалэм махуэшхуэм зыхуещI.
ЖЫЛАСЭ Маритэ.
